Hopliet

[duimnael|'n Griekse hopliet met 'n [Kopis (swaard)|kopis. Dit het egter slegs as sekondêre wapen gedien.]]
'n **Hopliet** (Oudgrieks: ὁπλίτης / hoplítês, "swaargewapende" < ὅπλον / hóplon, mv.: ὅπλα / hópla, "wapenrusting"; later ook: "hoplieteskild") was 'n swaargewapende infanteris in die Oudgriekse leër, in teenstelling tot die liggewapende *gymnes* (γυμνής / gumnếs) en *psilos* (ψιλός / psilós). Die vernaamste wapen van 'n hopliet was sy lans, waarmee hy in 'n geslote slagorde genaamd die *falanks*, aan die stryd deelgeneem het.

## Ontstaan
duimnael|Detail van die vaas van Chigi met die vroegs bekende voorstelling van hopliete (ca. 650/640 v.C.).
Die ontstaan van die hopliete-leër hou verband met die opkoms van die "polis" ("stadstaat") in die Griekse wêreld rondom die 8ste eeu v.C.  So het argeoloë onder andere Korintiese helms en rug- en borsharnasse (kurasse) gevind wat uit hierdie tydperk dateer. Omdat 'n "polis" slegs met moeite 'n staande leër kon handhaaf, het die burgerlikes in oorlogstyd die wapen opgeneem. Hulle moes egter vir hul eie wapenrusting betaal, sodat slegs die mees welgestelde burgers die duur wapenrusting van 'n hopliet kon aankoop. Tog was dit goedkoper as vir 'n ruiter, en daarom word dit ook die "hopliete rewolusie" genoem, wat verwys na die uitbreiding van die elite van die *polis*. Diegene wat die toerusting van 'n hopliet kon bekostig was inderdaad ook by die vergaderings betrokke om te besluit of hulle oorlog toe sou gaan. In sommige *poleis* is dit ook dusdanig georden dat diegene wat deel uitgemaak het van die klas waaruit die hopliete kom (meer) politieke en burgerregte gehad het.

## Uitrusting
Die uitrusting van 'n hopliet word *panoplia* (πανοπλία / panoplía) genoem, en bestaan uit 'n bronshelm (κράνος / krános), 'n brons kuras (θώραξ / thốrax), brons skeenplate (κνημῖδες / knêmĩdes), 'n ronde skild (ἀσπίς / *aspis*), 'n spies (δόρυ / dóry) en 'n kort brons swaard (ξίφος / xiphos), sommige hopliete het ook 'n swaarder hakswaard (kopis) gedra.

Die *aspis* het oor 'n rewolusionêre ontwerp beskik, met 'n deursnee van 90 cm, 'n band in die middel om die linkerarm deur te steek (πόρπαξ / pórpax) en 'n handgreep onder die rand (ἀντιλαβή / antilabế). Vanaf die klassieke tydperk (5de eeu v.C.) is die simbool van die *polis* dikwels aangebring op die skild (bv. die Λ vir Sparta en 'n Α vir Athene). Hoewel dit goeie beskerming gebied het, het dit die bewegingsvryheid van die hopliete op die slagveld belemmer. Daarom is 'n ligte weergawe in die klassieke tydperk verkies.

Die pragtige bronshelms van die hopliete sou ook weldra van die slagveld verdwyn. Die hopliete het in die 5de en 4de eeu v.C. eerder 'n *pilos* (leer- of vilt kappe) op hul hoofde gedra as 'n  bronshelm, wat uitermate swaar was en boonop hul gehoor belemmer het, sodat hierdie helms slegs tydens parades of deur offisiere gedra is. Die vroegste helms was die Korintiese tipe, maar dié tipe sou weldra vervang word deur die Thraciese, Chalcidisiese of Attiese tipes. Die Korintiese helm het naamlik as groot nadeel gehad dat dit die sig en gehoor van die draer belemmer het, wat by die andere tipes nie die geval was nie. Daar word van die veronderstelling uitgegaan dat die kenmerkende hoë kam wat van perdehaar gemaak is gebruik is om dit tydens 'n geveg makliker te maak om te sien in watter rigting die ander hopliete beweeg.

## Verwysings 
## Bronne
* P. Krentz, Warfare and Hoplites, in H.A. Shapiro (red.), *The Cambridge Companion to Archaic Greece*, Cambridge - New York, 2007, p. 61-84.
* H-J. Gehrke, art. Hoplitai, in *Der Neue Pauly* 5 (1998), coll. 714-715.
* J. Salmon, Political Hoplites?, in *JHS* 97 (1977), p. 84–101.
* H. Singor, *Grieken in oorlog: veldtochten en veldslagen in het klassieke Griekenland*, Amsterdam, 2006. .
* A.M. Snodgrass, The Hoplite Reform and History, in *JHS* 85 (1965), p. 110–122.
* P. Spahn, *Mittelschicht und Polisbildung*, Frankfurt - e.a., 1977. .